Document ID: 32005R0416

REGOLAMENT TAL-KUNSILL (KE) Nru 416/2005
tal-11 ta' Marzu 2005
li jemenda l-Anness XI tar-Regolament (KE) Nru 1774/2002 tal-Parlament Ewropew u tal-Kunsill, dwar l-importazzjoni mill-Ġappun ta’ ċerti prodotti sekondarji ta’ l-annimali, maħsuba għal skopijiet tekniċi
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1774/2002 tal-Parlament Ewropew u tal-Kunsill tat-3 ta’ Ottubru 2002 li jistipula regoli tas-saħħa dwar prodotti sekondarji ta’ l-annimali mhux maħsuba għall-konsum mill-bniedem (1), u partikolarment l-Artikolu 29(3) tiegħu.
Billi:
(1)
Ir-Regolament (KE) Nru 1774/2002 jistipula l-ħtiġijiet għall-importazzjoni fil-Komunità ta’ prodotti tad-demm u ta’ prodotti sekondarji ta’ l-annimali oħra maħsuba għal skopijiet tekniċi li jinkludu l-użu farmaċewtiku. Stati Membri għandhom jawtorizzaw l-importazzjoni ta’ dawk il-prodotti sekondarji jekk dawn huma konformi mal-ħtiġijiet rilevanti stipulati fil-Kapitolu IV jew fil-Kapitolu XI rispettivament ta’ l-Anness ta’ dak ir-Regolament.
(2)
Ir-Regolament (KE) Nru 1774/2002 jipprovdi li l-prodotti sekondarji għandhom jiġu minn pajjiż terz jew minn parti ta’ pajjiż terz inkluż/a fil-lista li tinsab fil-parti IV ta’ l-Anness XI tiegħu. Il-Ġappun m’huwiex inkluż f’dik il-Parti VI ta’ l-Anness XI.
(3)
L-awtorità kompetenti tal-Ġappun (id-Diviżjoni tas-Saħħa ta’ l-Annimali u tas-Sigurtà tal-Prodotti ta’ l-Annimali fil-Ministeru ta’ l-Agrikoltura, tal-Foresti u tas-Sajd) tat il-garanziji meħtieġa lill-Kummissjoni li prodotti tad-demm u prodotti sekondarji oħra għal skopijiet tekniċi mill-Ġappun, jistgħu jinkisbu u jintbagħtu lill-Komunità skond il-ħtiġijiet ta’ importazzjoni rilevanti. Partikolarment, il-Ġappun approva u rreġistra l-pjanti rilevanti skond l-Artikolu 29 (5) tar-Regolament (KE) Nru 1774/2002.
(4)
Huwa xieraq, għalhekk, li l-Ġappun ikun inkluż fil-Parti VI ta’ l-Anness XI.
(5)
Huwa xieraq ukoll li tiġi emendata l-parti VI ta’ l-Anness XI sabiex tiġi użata l-istess terminoloġija bħal fil-Kapitolu XI ta’ l-Anness VII ta’ l-istess Regolament.
(6)
Il-miżuri provduti f’dan ir-Regolament huma fi qbil ma' l-opinjoni tal-Kumitat Permanenti dwar il-Katina ta' l-Ikel u s-Saħħa ta' l-Annimali,
ADOTTAT DAN IR-REGOLAMENT:
Artikolu 1
Emenda għar-Regolament (KE) Nru 1774/2002
Il-Parti VI hija mibdula b'dan li ġej: L-Anness XI tar-Regolament (KE) Nru 1774/2002 huwa emendat kif ġej:
“PARTI VI
Lista ta’ pajjiżi terzi li minnhom Stati Membri jistgħu jawtorizzaw importazzjonijiet ta’ prodotti sekondarji ta’ l-annimali u prodotti tad-demm (bl-eċċezzjoni ta’ prodotti tad-demm ta’ ekwini) maħsuba għal skopijiet tekniċi li jinkludu l-farmaċewtiċi (ċertifikati tas-saħħa Kapitli 4(C) u 8(B)).
A.
Prodotti tad-demm:
1.
Prodotti tad-demm ta’ l-ungulati:
pajjiżi terzi jew partijiet ta’ pajjiżi terzi mniżżla fil-Parti 1 ta’ l-Anness II tad-Deċiżjoni tal-Kunsill 79/542/KEE, li minnhom importazzjonijiet minn kull kategorija ta’ laħam frisk ta’ l-ispeċi rispettivi huma awtorizzati u l-pajjiżi li ġejjin:
-
(JP) il-Ġappun
2.
Prodotti tad-demm ta’ speċi oħra:
pajjiżi terzi mniżżla fil-Parti 1 ta' l-Anness II tad-Deċiżjoni tal-Kunsill 79/542/KEE u l-pajjiżi li ġejjin:
-
(JP) Ġappun
B.
Prodotti sekondarji ta’ l-annimali għal użu farmaċewtiku:
pajjiżi terzi mniżżla fil-Parti 1 ta' l-Anness tad-Deċiżjoni tal-Kunsill 79/542/KEE, fl-Anness tad-Deċiżjoni tal-Kummissjoni 94/85/KEE (*) jew fl-Anness I tad-Deċiżjoni tal-Kummissjoni 2000/585/KE (**) u l-pajjiżi li ġejjin:
-
(JP) il-Ġappun
-
(PH) il-Filippini u
-
(TW) it-Tajwan.
C.
Prodotti sekondarji ta’ l-annimali għal skopijiet tekniċi li m’humiex użi farmaċewtiċi
Pajjiżi terzi mniżżla fil-Parti 1 ta’ l-Anness II tad-Deċiżjoni tal-Kunsill 79/542/KEE li minnhom importazzjonijiet ta’ dik il-kategorija ta’ laħam frisk ta’ l-ispeċi rispettivi huma awtorizzati, fl-Anness tad-Deċiżjoni tal-Kummissjoni 94/85/KEE jew fl-Anness tad-Deċiżjoni tal-Kummissjoni 2000/585/KE.”
Artikolu 2
Dħul fis-seħħ
Dan ir-Regolament se jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, nhar il-11 ta' Marzu 2005.

Labels: 0
3
17
18